Diari Oficial de la Generalitat Valenciana


Sumari del DOGV 9669, del 25-08-2023 (2023/8910)

RESOLUCIÓ de 16 de juny de 2023, del director general de Qualitat i Educació Ambiental, per la qual es formula informe d'impacte ambiental del projecte de construcció de la plataforma intermodal en l'Àrea Logística de Sagunt, del terme municipal de Sagunt. Expedient: (3133155) 063/2023/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9669

Data del DOGV
:   25-08-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8910


Data del document
:   16-06-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 16 de juny de 2023, del director general de Qualitat i Educació Ambiental, per la qual es formula informe d'impacte ambiental del projecte de construcció de la plataforma intermodal en l'Àrea Logística de Sagunt, del terme municipal de Sagunt. Expedient: (3133155) 063/2023/AIA. [2023/8910]  
«Informe d'impacte ambiental  
Expedient: (3133155) 063/2023/AIA.  
Títol: Construcció de la plataforma intermodal en l'àrea logística de Sagunt.  
Promotor: Parque Empresarial de Sagunt, SL (Espacios Económicos Empresariales, SL).  
Òrgan substantiu: Direcció General d'Obres Públiques, Transports i Mobilitat Sostenible.  
Localització: terme municipal de Sagunt.  
  
Antecedents  
El Pla especial de l'àrea logística de Sagunt es va sotmetre a participació pública al març de 2021 (DOGV 9035, 05.03.2021). L'objecte del pla és el desenvolupament de la zona reservada en el planejament municipal com a reserva en la denominada Zona de l'àrea logística de Sagunt.  
La declaració ambiental i territorial estratègica (DATE) del Pla especial va ser emesa per acord del 17 de febrer de 2022, de la Comissió d'Avaluació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica.  
En la sessió realitzada el 21 de novembre de 2022, la Comissió d'Avaluació Ambiental va emetre la DATE complementària a l'emesa el 17 de febrer de 2022.  
La Comissió Territorial d'Urbanisme de València, amb data 30 de novembre de 2022, va adoptar l'acord d'emetre informe favorable al Pla especial de l'àrea logística de Sagunt i elevar la proposta d'aprovar definitivament aquest pla especial a la consellera de Política Territorial, Obres Públiques i Mobilitat, la qual, amb data 2 de desembre de 2022, el va aprovar definitivament. Amb l'aprovació es reclassifica el sòl no urbanitzable comú com a sòl urbanitzable amb ús industrial i logístic, amb les connexions necessàries amb el seu entorn, tant viàries, com ferroviàries i de serveis i infraestructures dotacionals. Les ordenances del Pla especial estableixen en l'article 18 que el disseny dels vials i espais lliures de domini públic i dels elements de les xarxes d'infraestructures siga desenvolupat constructivament mitjançant el Projecte d'urbanització de l'àrea logística i el Projecte constructiu de la plataforma intermodal de l'àrea logística.  
Amb data de 21 de febrer de 2023 s'emet informe d'impacte ambiental favorable del Projecte d'urbanització de l'àrea logística de Sagunt, el qual incloïa en el seu àmbit la parcel·la dedicada a l'estació intermodal. Al març de 2023, el Consell autoritza la tramitació del contracte d'obres de la urbanització del sector per part d'Espacios Económicos Empresariales, SL.  
  
Tramitació administrativa  
Amb data 13 d'abril de 2023, la Direcció General d'Obres Públiques, Transport i Mobilitat Sostenible remet una sol·licitud per a l'avaluació d'impacte ambiental del Projecte de construcció de la plataforma intermodal de l'àrea logística Sagunt promogut per Parque Empresarial de Sagunt II (en l'actualitat Espacios Económicos Empresariales, SL), societat pública de la Generalitat Valenciana que actua com a agent urbanitzador en l'àrea logística de Sagunt, en la modalitat de gestió directa. L'expedient comprén la documentació indicada en l'article 45 de la Llei 21/2013, de 9 de desembre, d'avaluació ambiental:  
  
- Projecte de construcció de la plataforma intermodal.  
- Document ambiental.  
- Estudi d'integració paisatgística.  
- Sol·licitud d'inici.  
Dins del procediment d'avaluació ambiental, amb data de 21 d'abril de 2023 aquest òrgan ambiental realitza consultes a les administracions següents:  
  
Sol·licitud Informe  
resposta Administració pública consultada / empresa subministradora / interessats  
X Sí Direcció Territorial d'Agricultura i Medi Ambient  
X Sí Subdelegació Canvi Climàtic: Servei de Coordinació de Polítiques de Canvi Climàtic.  
X Sí DG Política Territorial i Paisatge:  
X - Conselleria d'Educació, Investigació, Cultura i Esport: DG de Cultura i Patrimoni.  
X - ACUAMED.  
X - Ajuntament de Sagunt.  
X - Ecologistes en Acció.  
X - Acció Ecologista AGRÓ.  
  
  
  
En el moment d'emissió d'aquest informe no s'ha rebut contestació de la resta d'administracions i entitats consultades.  
- Informe de la Secció Forestal de la Direcció Territorial d'Agricultura i Medi Ambient, de data 4 de maig de 2023, on s'indica que l'actuació no afecta sòl forestal ni afecta forests incloses en el Catàleg de forests d'utilitat pública.  
- Informe de la Direcció Territorial de Medi Ambient d'afeccions a la zona humida i l'espai Xarxa Natura Marjal dels Moros, de data 10 de maig de 2023, en el qual s'indica que:  
«Pel que fa al corredor terrestre Horta - Marjal dels Moros - Serra Calderona - Riu Palància, i la seua connexió amb la ZRP - AG. L'àrea de la plataforma intermodal projectada es troba pròxima al corredor terrestre Horta - Marjal dels Moros - Serra Calderona - Riu Palància, que té com a objectiu facilitar la connexió ecològica entre els esmentats espais naturals.  
En aquest sentit, el projecte d'urbanització de l'àrea logística ja incloïa els aspectes més rellevants de la plataforma intermodal, en relació amb les funcions i propostes del corredor territorial terrestre.  
Quant a la restitució de séquies i l'adequació de barrancs. En el mateix sentit, s'indica que el Projecte d'urbanització de l'àrea logística ja incloïa aquest aspecte i hem d'insistir en la correcta dimensió de la restitució de les infraestructures afectades per a absorbir els episodis de pluges torrencials.  
Quant als sistemes de drenatge sostenibles, per a evitar la pèrdua de capacitat de recàrrega dels aqüífers amb la impermeabilització del sòl amb el canvi d'ús.  
Els documents presentats i examinats preveuen mesures preventives i correctores recollides en el document ambiental i en el projecte d'urbanització. No hi ha modificacions, per tant continua sent preocupant el que s'ha manifestat en l'informe emés el 19 de gener de 2023 pel que fa al Projecte d'urbanització de l'àrea logística, en el qual s'indicava que la séquia de l'Arrif no està preparada per a rebre i distribuir els cabals en les condicions plantejades.  
D'altra banda, el document ambiental presentat inclou mesures per a la captura i aprofitament de les aigües pluvials, com a element d'adaptació al canvi climàtic, mitjançant zones d'infiltració forçada o mesures equivalents en voreres, vials, aparcaments i altres espais comuns per a recuperació, emmagatzematge i utilització de l'aigua de pluja.  
  
Es proposa incorporar en el futur projecte constructiu l'obligació que el projecte incloga mesures per a capturar l'aigua de pluja i drenatges, i aconseguir que siga possible l'aprofitament de l'aigua de pluja no capturada pels usos futurs.  
• Tot això es recollirà en un annex específic sobre captura i aprofitament de les aigües pluvials.  
• L'avaluació econòmica de les mesures preventives correctores i compensatòries proposades en relació amb el canvi climàtic que forme part del projecte constructiu han de quedar reflectides pressupostàriament en aquest, d'acord amb l'article 186 de la Llei 13/2015.  
Per a evitar el risc de contaminació accidental d'aqüífers, els projectes de construcció de l'estació intermodal i les seues instal·lacions auxiliars hauran de preveure, en tots els casos, un sistema de drenatge integral de l'aigua de pluja i possibles abocaments accidentals, d'acord amb la normativa vigent. Així, està previst l'execució de paviments de formigó amb sistemes de drenatge per embornals i reixetes, en les zones de càrrega i descàrrega de vagons, estació de classificació (shunting yard), tallers ferroviaris i de qualsevol altre tipus, estació de servei per a vehicles i zona de proveïment de carburant per a locomotores dièsel.  
Quant a la protecció d'avifauna contra col·lisió i electrocució per línies elèctriques. Les línies elèctriques s'han previst soterrades en la fase de desenvolupament del document actual. Hauran de concretar-se en els projectes elèctrics i de la subestació si hi ha alguna incidència referent a això i establir els mecanismes i les mesures preventives necessàries tant en el procés de desenvolupament del projecte com de la seua autorització. Les vies no suposen risc elèctric, però poden suposar risc de col·lisió. En el projecte s'establiran els mecanismes de les mesures preventives que es consideren necessàries a aquest efecte.  
Respecte del programa de vigilància ambiental:  
- S'haurà d'establir una vigilància de l'afecció de les línies elèctriques i de la tanca de les instal·lacions a les possibles col·lisions de l'avifauna.  
- S'hauran de quantificar els cabals i la destinació de les aigües pluvials, així com el control de la qualitat d'aquestes.  
- L'enllumenat es resoldrà amb lluminàries de tipus LED d'orientació adequada i baixa dispersió i, en qualsevol cas, que possibiliten disminuir la contaminació lumínica i l'afecció de les aus nocturnes.»  
- Informe de la Subdirecció General de Canvi Climàtic: Servei de Coordinació de Polítiques de Canvi Climàtic, de data 24 de maig de 2023, en el qual s'indica i conclou:  
«En el document ambiental rebut es reporta un càlcul adequat de la petjada de carboni durant la fase d'obra (apartat 7.4.2.), incloent-hi els transports i la maquinària de treball durant cada any de l'obra (abast 1), l'energia consumida derivada del consum elèctric durant les obres (abast 2), així com els materials consumits i els residus produïts durant aquesta (abast 3). A través d'aquest càlcul, es determina que el balanç d'emissions global durant les obres, les quals abastaran un període de 4 anys, ascendirà a un total de 306.121,64 t de CO2. Aquesta quantitat, sumada a les 1.296,00 t de CO2 que suposen la pèrdua de la capacitat d'embornal del terreny ocupat per la plataforma intermodal que consistia en camps de cítrics en estat d'abandó (càlcul realitzat en l'apartat 6.3.1. del document tenint en compte el carboni orgànic en el sòl mineral de 19,20 t de CO2/ha i una superfície de 675.000 m²) comporta que la petjada de carboni del projecte durant la construcció ascendisca a un total de 307.417,64 t de CO2.  
  
No obstant això, en el document no es reporta cap càlcul de la petjada de carboni durant la fase de funcionament, la qual cosa resulta fonamental per a poder compensar les emissions en la fase d'obra i poder justificar així el projecte des del punt de vista del canvi climàtic, l'objectiu principal del qual en matèria de mitigació és la reducció d'emissions de gasos d'efecte hivernacle (GEH).  
Així, cal reportar una estimació de la reducció d'emissions que suposarà el canvi en el transport de mercaderies (de camions a trens elèctrics) amb la construcció de la plataforma intermodal, tenint en compte la situació actual prèvia a la construcció de la plataforma i considerant l'escenari futur de funcionament d'aquesta plataforma intermodal.  
En conclusió, per a poder avaluar l'impacte ambiental que tindrà el projecte en matèria de mitigació i adaptació al canvi climàtic, d'acord amb la Llei 6/2022, de 5 de desembre, del canvi climàtic i la transició ecològica de la Comunitat Valenciana, especialment amb l'article 25 i amb la Llei 21/2013, de 9 de desembre, d'avaluació ambiental (article 45 i annex VI: apartat 3.b i 4.6é), es considera fonamental aportar, a més del càlcul de la petjada de carboni durant la fase d'obra, un càlcul adequat de la petjada de carboni durant la fase de funcionament, a fi d'acostar el desenvolupament del projecte cap a la neutralitat carbònica.  
  
Aquesta direcció general informa que, amb les observacions realitzades en aquest informe i tenint en compte les mesures preventives i correctores previstes en el document ambiental, és necessari aportar els càlculs i estimacions esmentades per a poder avaluar l'impacte ambiental que causarà el projecte en matèria de mitigació i adaptació al canvi climàtic, i així poder estar d'acord amb la Llei 6/2022, de 5 de desembre, del canvi climàtic i la transició ecològica de la Comunitat Valenciana, amb la Llei 21/2013, de 9 de desembre, d'avaluació ambiental, amb la iniciativa Mercaderies 30, del ministeri, i amb l'EVCCE 2030.»  
  
- Informe de la Direcció General de Política Territorial i Paisatge, de data 29 de maig de 2023, on s'indica que l'actuació ja era considerada en el projecte d'urbanització del sector informada prèviament i s'emet informe favorable del projecte de construcció de la plataforma intermodal.  
Atés que el Pla especial de l'àrea logística Sagunt ha sigut aprovat, el qual disposa de declaració ambiental i territorial estratègica favorable, i que l'expedient d'urbanització del sector ha sigut informat ambientalment, s'incorporen les conclusions dels esmentats procediments a aquest expedient.  
La informació continguda en l'expedient i l'emanada dels procediments precedents aporta elements de judici suficients per a continuar el procediment d'avaluació d'impacte ambiental simplificada.  
  
  
Criteris ambientals  
Per a emetre aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta.  
Característiques del projecte  
Els treballs previstos es resumeixen en:  
- Demolicions i treballs previs.  
- Moviment de terres: excavacions i rebliments per a la formació d'esplanades.  
- Execució de vies sobre balast o placa.  
- Electrificació i elements de seguretat de via.  
- Instal·lacions de logística.  
- Edificacions.  
- Extensió de ferms i paviments.  
- Construcció d'estructures, en murs de contenció i obres de pas.  
  
- Obres de drenatge i sanejament.  
- Instal·lacions d'aigua per a proveïment i contra incendis.  
- Instal·lacions elèctriques: xarxa de mitjana tensió, energies renovables i distribució en baixa tensió.  
- Instal·lació d'enllumenat públic.  
- Connexió de les xarxes i instal·lacions de gas i telecomunicacions.  
- Col·locació de mobiliari urbà.  
- Reposició de serveis afectats.  
- Pintada de marques viàries, col·locació de senyalització vertical i instal·lació d'elements d'abalisament i defensa en vials i zones públiques.  
- Plantacions en zones verdes i instal·lació de la xarxa de reg necessària.  
- Adopció i implantació de mesures ambientals i paisatgístiques específiques.  
- Gestió de residus procedents de les obres de construcció i demolició.  
- Adopció de mesures de seguretat i salut durant l'execució de les obres.  
La nova plataforma ferroviària d'accés al port de Sagunt divideix l'àrea logística de Sagunt II en dos sectors, en la zona sud d'aquest es concentren les parcel·les destinades a usos industrials, terciari logístic, aparcaments i la plataforma intermodal. L'estació intermodal se situa en la zona est del sector i ocupa una parcel·la d'uns 700.000 m² prevista en l'ordenació detallada del Pla especial aprovat de l'àrea logística de Sagunt.  
Les xarxes de serveis a disposar són comuns a tota l'àrea logística i la seua afecció ambiental ha sigut estudiada en el projecte d'urbanització de l'àrea logística.  
Les actuacions projectades en el projecte de la plataforma desenvolupen la infraestructura ferroviària i les instal·lacions auxiliars, àrees de contenidors, així com la urbanització dels vials públics, incloent-hi les connexions viàries exteriors, zones destinades a aparcaments públics, zones verdes i enjardinades, instal·lacions de serveis i àrees recreatives dins de la parcel·la destinada a la plataforma intermodal.  
En el Pla especial del sector s'estableixen quatre accessos a l'àrea logística de Sagunt, des dels quals a través del viari públic a desenvolupar segons el Projecte d'urbanització de l'àrea logística s'accedirà a la plataforma intermodal des de dos accessos, sud i nord. El projecte actua sobre la proposta del Projecte d'urbanització en aquests accessos i modifica les alineacions d'aquest per a millorar l'accessibilitat al vial interior de les instal·lacions de la plataforma i la seua funcionalitat.  
Es pretén executar una instal·lació intermodal de set vies amb àrees per a la càrrega i descàrrega, suplementada amb una instal·lació tècnica amb quatre vies i una estació de classificació (shunting yard) de nou vies per a recepció i classificació de material de la factoria. Supletòriament, s'habilitaran quatre vies per a estacionament de locomotores i proveïment de carburant, dos vies de tirades i instal·lacions de taller.  
Les obres de l'estació intermodal es programen en quatre fases que se supeditaran als requeriments del recinte industrial fora de l'estació intermodal. Dins de cadascuna de les fases es diferencien les actuacions en la pròpia estació intermodal, l'estació de classificació (shunting yard), les instal·lacions tècniques i les obres d'urbanització i equipaments complementaris, de manera que l'operativitat de l'estació serà factible des de la primera fase d'execució. Cadascuna de les fases suposarà una ampliació de les infraestructures fins a aconseguir la màxima capacitat projectada.  
Les obres inclouen l'execució de totes les línies de serveis a implantar, incloent-hi les obres necessàries per a les connexions a les xarxes existents a desenvolupar en el Projecte d'urbanització de l'àrea logística.  
Per al drenatge de pluvials es plantegen tres sistemes, una xarxa d'aigües grises sectoritzada amb arquetes en vials i zones de càrrega i descàrrega pavimentades amb llosa de formigó; en les vies muntades sobre balast s'impermeabilitzarà la plataforma i es recollirà l'aigua en cunetes o col·lectors drenants que derivaran l'aigua infiltrada a arquetes desgreixadores i connectaran amb la xarxa d'aigües grises de l'àrea logística. Un segon sistema per a la xarxa de col·lectors pluvials a partir dels sobreeixidors de les arquetes que es connectarà amb la xarxa de pluvials de l'àrea logística. I un tercer sistema basat en sistemes de drenatge urbà sostenible, microinfiltració en glorietes i zones enjardinades i zones adequades de l'accés oest, a més de microzones d'infiltració en parterres d'aparcaments i paviments drenants en places d'aparcaments de turismes.  
El subministrament d'aigua potable i industrial es garanteix des dels orígens ja definits en el Pla especial de l'àrea logística.  
El tractament de les aigües residuals es configura amb dues xarxes, est (tallers i accés nord) i oest (serveis plataforma i accés sud, que abocaran als punts previstos a la urbanització de l'àrea logística).  
  
S'ha previst una parcel·la per a la instal·lació d'un centre de gestió de residus generats en la plataforma intermodal, amb capacitat per a classificar i traslladar posteriorment a la planta de tractament de residus prevista en l'àrea logística de Sagunt.  
En les zones d'estacionament de vehicles pesants, zones carrega i descàrrega i magatzematge es constituiran paviments de formigó armat, mentre per als vials es disposarà paviment de mescles bituminoses.  
  
  
Ubicació del projecte  
L'àmbit territorial del projecte, englobat en el Pla especial de l'àrea logística de Sagunt, queda localitzat al sud del nucli de població del Port de Sagunt, en una àrea delimitada al nord i a l'est per l'àrea logística Parc Sagunt II, a desenvolupar, i al sud per la carretera CV-309 (que delimita interiorment el Parc Empresarial Sagunt I), i a l'est amb l'accés ferroviari al Port de Sagunt, mentre a l'oest es localitza la xarxa ferroviària d'interés general L600 que forma part del Corredor Mediterrani.  
  
El projecte s'insereix en el context d'una infraestructura verda exterior els elements de la qual més significatius són la Marjal dels Moros, zona humida catalogada i inclosa en la Xarxa Natura 2000, el Parc Natural de la Serra Calderona i el paratge natural protegit la Costera.  
L'àrea de la plataforma intermodal projectada es troba pròxima al corredor terrestre Horta - Marjal dels Moros - Serra Calderona - Riu Palància, que té com a objectiu facilitar la connexió ecològica entre els esmentats espais naturals, la continuïtat d'aquest corredor a través de l'àrea logística es garanteix amb les actuacions previstes en el projecte d'urbanització de l'àrea logística en desenvolupament del Pla especial.  
La parcel·la a urbanitzar no presenta cap figura de protecció mediambiental, excepte la proximitat de les ja indicades, i es troba fora del perímetre d'afecció de 500 m de la zona humida de la Marjal. No es produeix afecció a terreny forestal PATFOR, ni discorren vies pecuàries per l'àmbit.  
  
El sòl en l'àrea afectada, per les seues característiques de textura, profunditat i fertilitat, té una capacitat d'ús agrícola molt elevada. Actualment, l'àrea es troba ocupada per un mosaic de cultius fruiters, majorment cítrics.  
L'àmbit d'afecció presenta vulnerabilitat mitjana d'aqüífers. L'execució del projecte es realitza sobre la massa d'aigua subterrània 080-128 Plana de Sagunt, la qual presenta un estat global dolent segons les dades de la Confederació Hidrogràfica del Xúquer. El sòl afectat presenta permeabilitat alta, amb alta accessibilitat als aqüífers. Segons l'informe de cartografia territorial dels sòls crítics per a la recàrrega d'aqüífers a la Comunitat Valenciana, el sector se situa en àrees a millorar per a la recàrrega d'aqüífers amb afecció per intrusió marina.  
  
No afecta cap llit o massa d'aigua superficial, ni es localitza en zones amb el risc d'inundació segons el PATRICOVA. L'espai a ocupar per la plataforma intermodal intercepta únicament la séquia Braç de la Torre.  
La parcel·la se situa sobre terrenys amb el risc d'erosió molt baix.  
No s'identifiquen hàbitats continguts en l'annex I de la Directiva 92/43/CE. Segons les dades del Banc de Dades de la Biodiversitat de la Comunitat Valenciana, no es localitzen espècies prioritàries de fauna o flora en la zona. No s'ha detectat la presència d'espècies catalogades en instruments de protecció ni exemplars d'arbres monumentals. La major part del terreny està ocupat per cultius, podem dir que només hi ha, en l'àmbit de vegetació natural, l'existent en terrenys abandonats i marges.  
  
L'àrea s'inclou en zona de protecció d'avifauna per línies elèctriques segons la Resolució de 6 de juliol de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'amplien les zones de protecció de l'avifauna contra la col·lisió i electrocució.  
L'àrea s'emmarca en una zona amb un elevat nombre de jaciments arqueològics i etnològics, encara que no afecta elements inventariats en la zona que ha d'ocupar la plataforma.  
Paisatgísticament, el sector es troba confinat per les infraestructures de transport primàries i els polígons industrials desenvolupats. L'àrea està configurada amb un parcel·lari d'horta tradicional irrigat a través de séquies. Les infraestructures de transport, les torres elèctriques i la concentració del sòl industrial més consolidat cap al front litoral i el límit amb la població del Port de Sagunt generen una distorsió escènica i desconnexió d'aquesta àrea respecte a altres espais similars pròxims, com és l'Horta de València.  
Característiques del potencial impacte  
Les actuacions projectades produiran impactes associats al trànsit rodat de maquinària, al moviment de terres i a la producció de residus d'obra o consum de recursos (materials, energia, aigua, etc).  
En la identificació dels efectes mediambientals s'han tingut en compte tant les conclusions del Pla especial i els informes sectorials emesos en la seua tramitació, com els corresponents al projecte d'urbanització de l'àrea logística.  
La documentació aportada analitza diverses alternatives que es limiten a la distribució d'espais i nombre de vies a implantar en l'àmbit de la parcel·la, sense que cap d'aquestes implique afeccions ambientals diferenciades en el seu conjunt.  
A continuació, s'exposen els impactes potencials entre els factors ambientals associats i les accions pròpies del projecte, així com les mesures preventives, correctores i compensatòries previstes.  
  
• Espais naturals protegits  
Tal com s'ha indicat prèviament, l'àrea a ocupar per la plataforma no se situa en l'àmbit territorial d'espai natural protegit dels recollits en la Llei 11/1994, de 27 de desembre, ni l'espai de la Xarxa Natura 2000, no obstant això, a causa de l'envergadura del projecte, a la seua proximitat amb espais naturals en règim de protecció i al corredor territorial, en l'objectiu de les mesures correctores previstes està el de minimitzar l'afecció directa o indirecta sobre els espais ja esmentats.  
  
El Pla de gestió de la Marjal dels Moros, aprovat pel Decret 127/2015, de 31 de juliol, del Consell, estableix l'obligació de mantindre o restaurar els hàbitats en un estat de conservació favorable. Per a mantindre aquest estat en zones humides, s'ha d'assegurar la continuïtat de les aigües tant subterrànies com superficials. Existeix una séquia interceptada per l'àmbit del sector: Braç de la Torre. D'acord amb la documentació presentada, serà reposada en àrees que no interferisquen amb el funcionament de la futura explotació mitjançant una canonada de PVC paral·lela al polígon Camí a la Mar.  
Si durant la fase d'execució de les vies o la urbanització interior de la parcel·la es detecta que per les aigües d'escolament es poden veure afectades altres zones confrontants, com ara la Marjal dels Moros, s'establiran mecanismes de correcció addicionals com ara sistemes de derivació a basses de decantació.  
• Flora i fauna  
En la fase de construcció es preveu un impacte rellevant sobre la flora i la vegetació associat al moviment de terres i la maquinària pesant, muntatge d'instal·lacions associades, així com afeccions intrínseques com ara vessament d'abocaments o apilament de residus.  
A conseqüència de la pèrdua de l'hàbitat després de l'eliminació de la cobertura vegetal, l'afecció a la fauna provocarà el seu desplaçament permanent, amb implementació de la tanca no compatible amb el pas de fauna per a delimitar el perímetre de tota la instal·lació.  
Respecte de les línies elèctriques, aquestes es preveuen soterrades, en qualsevol cas qualsevol línia aèria requerirà l'aplicació del Reial decret 1432/2008, de 29 d'agost, pel qual s'estableixen mesures per a la protecció de l'avifauna contra col·lisió i electrocució en línies elèctriques d'alta tensió.  
Les característiques de la plataforma intermodal no la fan adequada per a la implementació de les mesures lligades a la connectivitat territorial i ecològica recollides en el Pla especial, la qual queda fora de la zona del corredor ecològic previst en aquest.  
Com a mesures correctores, en les zones verdes i enjardinades s'evitarà l'ús d'espècies exòtiques invasores, d'acord amb el que s'estableix en el Reial decret 360/2013, de 2 d'agost, pel qual es regula el Catàleg espanyol d'espècies exòtiques invasores; es plantaran espècies autòctones i espècies de transició de la Marjal dels Moros; es realitzaran tanques vives, i s'habilitaran xicotetes llacunes en les zones verdes connectades a la xarxa drenatge.  
• Hidrologia i qualitat de les aigües  
La tipologia de l'actuació obliga a no donar continuïtat a la xarxa de séquies que travessa la parcel·la, per la qual cosa aquestes es reposen per l'exterior d'aquesta.  
El projecte de plataforma suposarà el segellament de la major part del terreny i per al control d'escolaments es plantegen una xarxa de pluvials i una xarxa d'aigües grises per al control de la contaminació de les primeres aigües de pluja mitjançant embornals i reixetes en les zones amb paviment de formigó i vials.  
A la platja de vies muntades sobre balast, el sistema es basarà en la impermeabilització de la plataforma sobre la qual es done suport a la subbase, i derivació de les aigües infiltrades pel balast, cap a cunetes laterals o col·lectors drenants, que porten aquestes primeres aigües de pluja a arquetes desgreixadores i connexió amb la xarxa d'aigües grises.  
Per a afavorir la infiltració es projecta l'ús de SUDS: paviments permeables, escocells estructurals, jardins de pluja, rases d'infiltració, cunetes vegetades, en zones enjardinades, diverses zones d'aparcament i zones no dedicades al trànsit de vehicles pesants.  
S'implementaran, en les edificacions a executar, mecanismes de recollida d'aigües de les cobertes, depòsits de reg per a zones enjardinades, cobertes vegetals.  
Es plantegen mesures addicionals en el document ambiental amb la finalitat d'evitar que es produïsquen arrossegaments, com ara definir la ubicació de les instal·lacions auxiliars relatives a abocadors, zones d'apilament i runars, lluny del corredor ecològic de l'àrea logística.  
Per a la protecció d'aqüífers, el document ambiental proposa instal·lar elements de separació hidrodinàmica en la xarxa d'aigües grises a implantar. De la mateixa manera, en fase d'obra les operacions de neteja i manteniment de maquinària es realitzaran en zones adequades per a la recollida d'abocaments. La plataforma intermodal i totes les seues instal·lacions, tallers, zona de proveïment de carburant, hauran de disposar de sistemes complets de drenatge amb cambres desgreixadores i separadors de sòlids abans de la seua integració a la xarxa de drenatge de l'àrea logística. En fase de funcionament es tindrà en compte el programa d'actuació en les zones vulnerables designades a la Comunitat Valenciana a fi de no generar un impacte sobre les aigües subterrànies.  
• Sòl  
La major afecció està donada pel moviment de terres i la pròpia transformació del sòl agrícola a un ús industrial format fonamentalment per vials, edificacions i plataforma ferroviària. Es consideren en el document ambiental, afeccions ja descrites relacionades amb la vegetació i hidrologia com ara: l'apilament de materials, abocaments accidentals o reducció de la capacitat d'infiltració, entre altres.  
  
Es disposarà d'un kit d'antiabocaments per a evitar que qualsevol abocament afecte el subsol o les zones d'escolament. Per a la ubicació de punts nets de residus perillosos s'utilitzaran plataformes impermeables, i s'aplicarà la normativa relativa a residus per a la seua manipulació.  
L'estació intermodal i l'estació de classificació (shunting yard) presenten desnivell respecte de la línia d'edificació de les parcel·les industrials, per la qual cosa es requereix un elevat moviment de terres i elements de contenció per a l'amargenament de les diferents plataformes, com a mesura correctora en el document ambiental s'indica que es fomentarà el balanç de terres i la reutilització per a evitar sobreexcavacions i es plantejarà coordinar amb les labors d'urbanització de les diferents parcel·les de l'àrea logística la reutilització de sobrants.  
El material per als rebliments procedirà de préstecs autoritzats, i s'intentarà, en la mesura que siga possible, sempre que es complisquen les especificacions del material, utilitzar la terra procedent de l'excavació.  
Les zones de sòl no afectades per cadascuna de les fases d'execució de la plataforma es mantindran sense alterar amb la finalitat de minimitzar els processos erosius en el terreny, i s'adaptaran les zones de vora entre aquestes per a la integració.  
No es preveu afecció sobre afloraments geològics i, atés que es tracta d'un relleu pla, es considera compatible l'afecció sobre la geomorfologia després de l'aplicació de mesures correctores.  
Així mateix, es retirarà i apilarà el sòl fèrtil per a la posterior reutilització en les zones verdes o valorització en altres zones pròximes, si escau.  
Per a evitar el segellament de sòl, a part de les mesures indicades per a afavorir la infiltració natural, es complementarà amb mesures com la no-compactació de zones verdes i zones sense ús.  
• Qualitat de l'aire  
El desenvolupament del projecte suposarà emissions de partícules, pols i substàncies contaminants associades al tràfec de maquinària i moviment de terra. Així mateix, el canvi d'ús del sòl suposarà un augment en el nombre de desplaçaments de la zona, a conseqüència de l'accés dels treballadors i mercaderies, la qual cosa generarà una pitjor qualitat de l'aire ambient.  
Com a mesures correctores i mitigadores per al control d'emissions, incloent-hi les acústiques, es preveuen en el document ambiental mesures de caràcter general i bones pràctiques constructives i de manteniment general de la maquinària tant en fase constructiva com d'explotació que garantisquen en tot moment el compliment de la normativa en matèria de contaminació atmosfèrica. Com a mesura concreta s'haurà d'evitar la utilització de les zones pròximes a la CV-309 i la zona oest, pròxima al corredor ecològic, com a zones d'apilament.  
El document ambiental no desenvolupa un estudi acústic propi de la plataforma i fonamenta les seues conclusions en l'estudi acústic del Pla especial i en un estudi de generació de soroll per trànsit ferroviari en l'àmbit d'implantació, en aquests es conclou que no se superaran els límits establits en la normativa i ordenances municipals vigents en matèria d'emissions acústiques. Es valora la possibilitat de realitzar un estudi acústic en fase operacional que valore les afeccions en matèria de sorolls.  
  
Com a mesures correctores en matèria acústica es pretén que totes les locomotores de línia com el material motor de maniobres empren motors elèctrics tenint en compte que el trànsit ferroviari sempre es realitzarà a velocitat de maniobra. De la mateixa manera, s'impulsarà l'ús de vehicles i maquinària amb motors elèctrics i es realitzaran periòdicament mesuraments acústics per a comprovar el compliment dels límits.  
  
• Canvi climàtic  
En relació amb la petjada de carboni de la plataforma intermodal, cal destacar que el projecte té per objecte la construcció de la plataforma intermodal que donarà servei al sector Parc Sagunt II, en connectar-lo amb la nova plataforma ferroviària d'accés al port de Sagunt. En particular, la iniciativa Mercaderies 30 preveu la potenciació del transport ferroviari de mercaderies com a eix vertebrador de les cadenes logístiques multimodals, des de la perspectiva dual de la recuperació econòmica post Covid-19 i la consecució dels objectius de descarbonització i sostenibilitat del transport. Específicament, s'inclouen com a accions a realitzar la connexió ferroviària amb els ports i terminals intermodals i logístics. Per tant, es pot concloure, sense necessitat d'emprar fórmules de simulació numèrica, que es tracta d'una infraestructura clau en la disminució de la petjada de carboni del parc empresarial en el seu conjunt.  
  
El projecte inclou una estimació de la petjada de carboni, que analitza el nou balanç d'embornals després de l'eliminació dels camps de cítrics i la incorporació de noves zones verdes. S'estableix un balanç d'emissions globals negatiu de 1.296 t de CO2/any, i s'estableix, entre altres, com a mesures compensatòries, la redacció d'un annex específic sobre compensació de pèrdua de reserves de carboni en el projecte constructiu, un annex específic de foment de l'electromobilitat amb actuacions específiques com la instal·lació de carregadors elèctrics per a un mínim d'un 50 % de les places de turismes i un 15 % de pesants, mesures per a cobrir el 100 % del consum elèctric mitjançant fonts renovables, amb la instal·lació entre altres de pèrgoles en les places d'aparcament amb panells fotovoltaics, implantació d'ús de combustibles alternatius en totes les activitats possibles, estacions de subministrament de combustibles alternatius GNL, GNC i GLP, a més de gasoil i gasolina.  
• Consum de recursos i producció de residus  
D'acord amb el document ambiental i l'informe de la Confederació Hidrogràfica del Xúquer emés en nom de la tramitació del Pla especial, es prioritzarà que la principal font de subministrament per a les actuacions proposades siguen les instal·lacions de dessalinització presents en l'àmbit territorial i que, una vegada esgotat aquest recurs, s'utilitzaran fonts procedents de la reserva d'aigua per a la zona prevista en el Pla hidrològic de conca. S'implementen, al seu torn, les mesures comentades prèviament per a l'aprofitament i reutilització de les aigües d'escolament.  
Quant al consum d'energia, el tràfec de vehicles durant la fase d'explotació i l'ús de maquinària tant pesada com no pesada en les diferents fases d'execució, porta associat un consum en forma de combustibles fòssils.  
Es preveu també un consum elèctric associat a l'enllumenat públic, il·luminació d'instal·lacions logístiques, àrees de moviments de maquinària i mercaderies i il·luminació arquitectònica. El disseny d'aquestes instal·lacions elèctriques haurà de complir la normativa tècnica vigent de manera que es garantisca l'eficiència energètica i la minimització de la contaminació lumínica, i les recomanacions contingudes en el Pla d'energia sostenible de la Comunitat Valenciana.  
Els residus generats seran gestionats d'acord amb la normativa vigent en matèria de residus. Els perillosos (olis i hidrocarburs principalment), de construcció i demolició s'entregaran a un gestor autoritzat; els sobrants d'excavació (terres naturals excavades) es reutilitzaran com a material de rebliment o condicionament del terreny, i per als residus sòlids urbans es projecta un punt net abans d'enviar-los a la planta de transferència de l'àrea logística tenint en compte el Pla integral de residus de la Comunitat Valenciana.  
Abans de l'inici de les obres es definirà la localització de les instal·lacions auxiliars i el parc de maquinària, els quals seran dotats de punts nets per a l'execució d'activitats susceptibles de produir lixiviats contaminants del sòl i aigües subterrànies.  
• Paisatge  
L'entorn del projecte de plataforma intermodal igual que el del Pla especial, del qual forma part, correspon amb cultius de regadiu pròxims al front litoral, els quals es consideren rellevants pel seu valor paisatgístic, estat de conservació i representativitat d'acord amb el PAT d'Infraestructura Verda i Paisatge de la Comunitat Valenciana, i no està integrat l'àmbit d'actuació en cap dels paisatges de rellevància regional previstos en el PAT.  
S'han definit en l'estudi d'integració paisatgística un total de huit unitats de paisatge (UP) segregades segons la classificació del sòl en agrícoles i industrials, els components de les quals (vegetació, cobertura, ús del sòl, infraestructures, etc.) han sigut valorades paisatgísticament. Únicament està afectada una unitat de paisatge, UP-05 ZH Coscollars - Vinya Buida, configurada per un parcel·lari d'horta tradicional irrigat a través de séquies, on predominen els cultius hortofructícoles. Es produeix una transformació total de l'espai i genera un espai de transició entre els polígons industrials existents.  
  
Com a mesures per a mitigar afeccions sobre el paisatge i millorar la qualitat visual de l'entorn es proposen mesures enfocades a la minimització del sòl segellat, la naturalització de les tanques i separació d'espais mitjançant barreres vegetals on siga possible o elements oberts que permeten el seu ús conjunt, creació de nous hàbitats amb la implantació de tanques vives i basses de llacuna que formaran part dels SUDS, la revegetació de zones verdes amb espècies autòctones.  
  
Les instal·lacions d'enllumenat es dissenyaran amb minimització de la contaminació lumínica, i es prioritzarà la implementació de sistemes de baix consum energètic, així com l'origen d'aquest per fonts renovables, entre aquestes instal·lacions fotovoltaiques que s'integraran en les edificacions i espais lliures interns, sense ocupar les zones verdes previstes.  
L'estudi d'integració defineix les mesures d'integració a implementar en cada àrea de la plataforma amb l'adequació d'aquestes a les característiques de cada zona, entre altres l'ús de materials i elements de drenatge en el disseny de la urbanització que eviten abocaments i disminuïsquen el percentatge de segellament, creació de murs i pantalles vegetals en tancaments i revestiments de façanes; mesures de minimització de la contaminació lumínica, i el tractament de façanes i cobertes amb tonalitats visualment òptimes.  
• Patrimoni cultural  
D'acord amb el document ambiental, en la fase de moviment de terres es realitzarà un seguiment arqueològic de tota l'àrea. Si durant l'execució de les obres es troben restes paleontològiques, arqueològiques o etnogràfiques, es posarà el fet en coneixement de la conselleria competent en patrimoni cultural.  
S'ha sol·licitat informe a la Direcció General de Cultura i Patrimoni en relació amb les afeccions del projecte i no s'ha rebut contestació d'aquest òrgan. No obstant això, com a resultat de la tramitació del Pla especial de l'àrea logística es va emetre informe favorable condicionat a l'execució de mesures preventives per aquest òrgan, per la qual cosa serà necessari el compliment dels preceptes reflectits en aquest informe.  
  
• Vulnerabilitat del projecte  
El document ambiental conté una anàlisi de riscos i vulnerabilitat del projecte, on s'analitzen els riscos naturals (incendis, inundació, fenòmens atmosfèrics, fenòmens sísmics) i riscos tecnològics (accidents greus, transport i emmagatzematge de substàncies perilloses). No s'identifica en l'anàlisi vulnerabilitat de les instal·lacions davant riscos naturals que requerisquen mesures correctores concretes. Quant als riscos derivats d'accidents en la plataforma o instal·lacions pròximes, no s'estima que els possibles efectes adversos significatius sobre els diferents factors ambientals requerisquen l'aplicació de mesures addicionals, més enllà del compliment de la normativa vigent en matèria de transport, emmagatzematge i manipulació de materials i activitats potencialment perilloses.  
• Pla de vigilància ambiental  
El pla de vigilància ambiental proposa la implantació d'un pla de seguiment en el qual es comprove que les obres es realitzen d'acord amb el projecte i que s'assegure el compliment de la normativa ambiental, així com les mesures preventives, correctores i els requisits establits en el IIA i en resolucions complementàries. Addicionalment, la informació recollida en el programa es plasmarà en informes periòdics (informes d'estat, de control de residus, afecció sobre elements patrimonials, etc.) i extraordinaris puntuals en cas de successos excepcionals tant en la fase d'implantació com la de funcionament, que seran remesos a l'òrgan substantiu.  
  
Conclusió  
Considerant la magnitud dels impactes previsibles, les característiques i la destinació dels terrenys afectats i les mesures preventives i correctores plantejades, s'estima que el projecte no generarà efectes significatius sobre el medi ambient.  
  
Consideracions jurídiques  
El projecte de construcció de la plataforma intermodal de l'àrea logística Sagunt constitueix un cas d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf grup 7. projectes d'infraestructures: c) Construcció de vies ferroviàries i d'instal·lacions de transbord intermodal i de terminals intermodals de mercaderies, del seu annex II.  
  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II, de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tant, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que tinc, resolc:  
  
  
Primer  
Estimar que el projecte de construcció de la plataforma intermodal de l'àrea logística Sagunt, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes d'aquest informe i condicionat.  
  
(1) Els volums d'aigües grises que es generen i la qualitat d'aquestes han de quedar suficientment determinades en el projecte, identificant el tractament d'aquestes abans de l'abocament a la xarxa prevista en l'àrea logística.  
(2) La terra vegetal sobrant que no puga ser reutilitzada en futures actuacions del sector serà entregada a gestor autoritzat.  
(3) Tots els préstecs necessaris, incloent-hi balast, subbalast i capa de forma, han de procedir únicament de pedreres autoritzades per l'organisme competent de la Generalitat Valenciana.  
(4) Els residus de construcció i demolició (RCD) que es generen durant l'execució del projecte s'hauran de separar adequadament i entregar a una planta de reciclatge autoritzada per al seu tractament, d'acord amb el que s'estableix en el Reial decret 105/2008, d'1 de febrer, pel qual es regula la producció i gestió dels residus de construcció i demolició.  
(5) L'enllumenat serà resolt amb lluminàries de tipus LED d'orientació adequada i baixa dispersió i, en qualsevol cas, que possibiliten disminuir la contaminació lumínica i l'afecció de les aus nocturnes.  
(6) En la fase de funcionament es realitzaran auditories acústiques i lumíniques periòdiques, a partir dels resultats de les quals es determinarà la necessitat d'implantar noves mesures correctores.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera autoritzat el projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte, si escau, d'autorització del projecte.  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 16 de juny de 2023.- El director general de Qualitat i Educació Ambiental: Joan Piquer Huerga.»